**Újságírás / multimédia specializáció (BA, MA)**

(nyomtatott és elektronikus média**)**

Tartalom:

[1.](#_heading=h.gjdgxs) Bevezető 2

[2.](#_heading=h.30j0zll) Küldetésnyilatkozat 4

[3.](#_heading=h.1fob9te) A Projektfeladat szemináriumok 5

[4.](#_heading=h.3znysh7) A szerkesztőség és a stúdiók házirendje 6

[5.](#_heading=h.2et92p0) Szerzői jogi vonatkozások 7

[6.](#_heading=h.tyjcwt) A tartalomelőállítás rendje 7

[8.1. Nyomtatott és online sajtó 8](#_heading=h.3dy6vkm)

[8.2. Rádió 15](#_heading=h.1t3h5sf)

[8.3. Televízió 17](#_heading=h.4d34og8)

[9.](#_heading=h.2s8eyo1) Eszközkölcsönzés 17

[10.](#_heading=h.17dp8vu) Újságírás szakmai gyakorlat 18

[11.](#_heading=h.3rdcrjn) Online cikk adatlap 20

# Bevezető

*Szakma*

A média világának, benne az újságírásnak a rohamos átalakulását éljük. A folyamat izgalmas, nem mentes a kihívásoktól. Korábban elképzelhetetlen gyorsasággal építjük kapcsolatainkat, soha nem látott mennyiségű információt dolgozunk fel nap mint nap. A technológiai fejlődés, az okostelefonok, táblagépek és a médiakonvergencia új hátteret ad, lényegében digitalizálja az információs, tájékoztató, orientáló szakmákat. A közösségi média, a web 2.0 világában is komoly újságírói potenciál rejlik. A PPKE kommunikáció és médiatudomány szakán úgy gondoljuk, az újságírói szakma nem tűnik el, mert mindig szükség lesz olyan szakemberekre, akik professzionális módon tájékoztatják a szűkebb vagy tágabb nyilvánosságot. Akik tisztában vannak a hírek, a mögöttük feltárható folyamatok valódi súlyával és képesek összefüggésükben látni az eseményeket, akár lokális, akár globális szinten. Számunkra, akik hiszünk az újságírás, a rádiózás és a televíziózás varázslatos világában, kétség sem férhet hozzá, hogy ez a professzió még hosszú évtizedeken keresztül meghatározó tényezője lesz a mediatizált információ megszerzésének.

Az újságírás specializáció a hagyományos (offline) és új (online) média iránt érdeklődőknek biztosít kiemelkedő infrastruktúrát, magas színvonalú elméleti és gyakorlati kurzusokat, szakmai gyakorlati helyeket. A specializációt választók jó eséllyel indulnak a munkaerőpiacon, mert alaposan megismerik a média működését, magabiztosan használják az itt elsajátított tudást, készségeket, képességeket. Tisztában vannak vele, hogy a nyilvánosság nem csak lehetőség, hanem felelősség is egyben. A specializációt végző hallgató megtanulja, hogyan kell a sajtó, a rádió és a televízió eszközeivel színvonalasan és hitelesen tájékoztatni, a kultúra értékeit közvetíteni, valamint a jövő nemzedékeit nevelni és szórakoztatni, egyszóval etikus szakmai magatartást tanúsítani.

*Képességek*

Csupán két dolog kell ahhoz, hogy valaki jó újságíró, kommunikációs szakember legyen: kíváncsiság és kitartás. Örök és természetes kíváncsiság: milyenek az emberek, hogyan viselkednek, döntenek, irányítanak? Hogyan működnek a dolgok, kik és milyen történeteket mesélnek a háttérben? Melyek az igazán fontos dolgok, vélemények? És persze kitartás is kell, mert az igazi válaszok lassan érkeznek. Minden egyéb újságírói készség tanulható, tanítható. S az újságírás szakirányon meg is tanítunk mindenkit jól, kifejezően, és főleg időre dolgozni. Megtanítjuk, hogyan kell szelektálni az események, vélemények közül, hogyan kell szerkeszteni; vezetni a médiafogyasztó tekintetét, gondolatát; támpontokat adni a befogadó mérlegeléseihez – orientálni és párbeszédben maradni a közönséggel.

A pázmányos médiumok lehetőséget teremtenek a tanulásra és a szakma legfontosabb ismereteinek elsajátítására. A katolikus gondolkodásmódot és értékrendet szem előtt tartva teret engednek a szabad alkotóképesség kiteljesedésének, ezzel segítve az egyéni és kollektív fejlődést egyaránt. Egyediségük alapja a mindenkori hallgatók egyéni készségeiben, képességeiben, a kreatív kezdeményezésekben rejlik, mely a személyes motiváció mellett a sokszínűséget is garantálja, hiszen mindenki azzal járul hozzá a sikerhez, amivel a legtöbbet és a legjobbat képes nyújtani. Intézményi kereteket teremtenek a közösségépítésre, egymás megismerésére, szakmai kapcsolatok kiépítésére, ezzel is segítve az együttműködő, egymást támogató közösség kialakítását.

*Képzés*

Az itt végzett hallgatók számos díjjal büszkélkedhetnek (Junior Príma-díj, Diákújságírók Egyesülete – Az Év Diákrádiósa-díj, Magyar Katolikus Újságírók Szövetsége különdíj, Korrektúra – A hangok versenye különdíj, OTDK helyezések) Az előadásokon a leendő újságírók megismerkednek a nemzetközi és a magyar sajtórendszerrel, a vezető külföldi és magyar médiumokkal. Bepillantást nyernek a szerkesztőségi munka menetébe, a hírgyűjtéstől kezdve a szelekción át egészen az elhelyezésig. A sajtónyelvi kérdések mellett az etikai, jogi oldal bemutatására is nagy súlyt helyezünk. Fontosak a sajtóműfaji órák, a projekt és a szakmai gyakorlat is. Mindezek elsajátításához iránytűként szolgál az az érték- és normarendszer, melyet a Pázmány Péter Katolikus Egyetem a képzésein keresztül a hallgatók számára átadni, a külvilág felé pedig kommunikálni kíván. Ennek gyakorlatba való átültetése érdekében a specializáció oktatói és hallgatói az egyetem szellemiségének jegyében látják el felelősségteljes munkájukat, ez pedig megkívánja minden vallási világnézet tiszteletben tartását.

A pázmányos médiumok határozott elvárása az alkotók felé, hogy a szerkesztés folyamatában kulturált és egyetemistához méltó megnyilatkozásokkal vegyenek részt, hiszen a kamera, ill. a billentyűzet vagy a mikrofon előtt ülve minden esetben a Pázmány Péter Katolikus Egyetemet képviselik. Tanáraink olyan jövőben gondolkodnak, ahol az oktatás a médiakonvergencia és a digitalizáció összes technológiai lehetőségét kihasználva segíti a diákok szakmai előmenetelét. Büszkék vagyunk rá, hogy az ország legkülönbözőbb pontjain dolgoznak pázmányosok rádió- és televízió-stúdiókban, újságszerkesztőségekben akár a kereskedelmi, akár a közszolgálati média területén.

*Hivatás*

Az újságíró, a kommunikációs szakember nem teszi le délután négykor a tollat; aki ezt a hivatást választja, az reggel, délben, este (sőt még álmában is) újságíró, kommunikátor. A nyilvánosság iránti elkötelezettség és felelősség vezeti. Olyan szakma ez, mely mindig kreativitásra ösztönöz, az új felé visz és nyitottá tesz a világra és a többi emberre. Rendkívül változatos, új ismereteket, ismeretségeket hoz és kiteljesít. Az itt szerzett tudás jól hasznosítható a média világában éppúgy, mint a tágabb kommunikációs szakmák körében.

Médiumainkat ezért olyan centrum részeként képzeljük el, amely a modern tömegkommunikáció nyújtotta mindenfajta lehetőséget megragad, az így létrehozott szinergiát pedig arra használja fel, hogy kialakítsa a leendő újságírók hivatástudatát, velük közösen egyetemünket a magyarországi médiaoktatás meghatározó és integráns elemévé tegye. A specializáció távlati célja, hogy olyan szakmai ismeretet és gyakorlatot biztosítson a hallgatói számára, amely hozzásegíti őket az sikeres elhelyezkedéshez, valamint ahhoz, hogy a szakma iránt érzett elhivatottság és alázat az újságírás legkiválóbb képviselőivé tegye őket, építve ezzel az egyetem hírnevét is.

# Küldetésnyilatkozat

A PPKE BTK médiumai olyan médiumok, melyek az egyetemisták szemszögéből láttatják a világot, tájékoztatnak a kari eseményekről, a kulturális és szellemi életről.  Fiatal, rugalmas, vállalkozó szellemű, nyitott és kreatív szerkesztőségeik a magasan kvalifikált és szakmailag elismert tanárok együttműködésével készek a folyamatosan változó igényeket új, innovatív megoldásokkal kielégíteni és ezzel egyidejűleg a megújulás lehetőségét biztosítani. A képzés lehetőséget teremt arra, hogy a médiaműhelyen belül hallgatók megtanuljanak objektív képet alkotni egy olyan világról, amelyről mindeddig csak szubjektív véleményük volt.

A szerkesztőségi lét, a közös alkotás örömei és nehézségei mind a szakmai szocializáció részét képezik. Ezen túlmenően mindannyian, akik ebben a munkában részt veszünk, értéknek tartjuk az együttműködő, egymást segítő közösség kialakítását. Olyan szakembereket kívánunk képezni, akik a szakmát a lehető legmagasabb szinten űzik, és munkájuk során hatékonyan érvényesítik az egyetemi tanulmányok alatt megismert szellemiséget. A médiatartalom készítése során célunk nem a hagyományos értelemben vett üres “professzionalizmus” elérése, hanem gyakorlati rutin, tapasztalatok, gondolkodásmód közvetítése a hallgatók számára. Hisszük, hogy a képzés ideje alatt megszerzett elméleti tudás így alakul majd valódi, piacképes kompetenciává, ami hosszútávon a kommunikációs szakma presztízsét, társadalmi beágyazottságát növeli.

A Kommunikáció- és Médiatudományi Intézet hosszútávú célja, hogy médiumai az előadások, a szemináriumi oktatás eszközeként olyan szakmai gyakorlatot biztosítsanak az egyetem hallgatói számára, amelyek hozzásegítik őket a szakmában való elhelyezkedéshez, valamint ahhoz, hogy a szakma legkiválóbb képviselőivé válhassanak, építve ezzel az egyetem hírnevét.  
  
Egyetemünk mint a magyar felsőoktatás élenjáró intézménye hivatásának tekinti az erős alapképzésre épülő differenciált, többszintű minőségi oktatást és tudományos képzést, a kutatást, fejlesztést és innovációt, valamint a tudományos minősítést a bölcsészet- és társadalomtudományokban, így a kommunikációtudomány területén is. A PPKE célja, hogy diplomája értékes, magas presztízsű legyen: a hazai, a közép- és kelet-európai munkaerőpiacon az egyik legtöbbet érje, végzett diákjaiért versengjenek. A PPKE célja, hogy az általa művelt tudományterületeken intenzív alap és alkalmazott kutatást végezzen, innovációs eredményeket érjen el. A Pázmány médiaműhelye azon elvek talaján áll, melyeket A [Magyar Újságírók Országos Szövetsége](http://www.muosz.hu/), a [Magyar Újságírók Közössége](http://muk-press.hu/), a [Magyar Katolikus Újságírók Szövetsége](http://www.makusz.hu/), a Közszolgálati Testület, valamint a [Sajtószakszervezet](http://www.sajtoszakszervezet.hu/)közösen fogadott el, és amelyek többek között a Magyar Katolikus Újságírók Szövetsége honlapján megtalálhatók.

# A Projektfeladat szemináriumok

A tárgy célja a felkészülés a szakirányi képzés folyamatát kísérő és lezáró gyakorlati feladat (ún. projektmunka) elkészítésére. A projektfeladat tanúsítja és ellenőrzi a megszerzett elméleti, illetve gyakorlati tudást, megteremti az egyéni és közösségi feladatok kiválasztásának, megtervezésének, a végrehajtás megszervezésének műhelymunkáját és egyúttal lehetőséget biztosít a felvételi munkákra, különösen az aktuális események felvételére. Az elkészített feladatok az intézeti médiumokban bemutatásra kerülnek.

A projektoktatás nemzetközi gyakorlatának figyelembevételével a tanári kezdeményezések, magyarázatok folyamatos interaktív együttműködésben élnek a hallgatói kezdeményezésekkel, az egyéni és közösségi feladatok összehangolt műhelymunkában tervezendők és kerülnek megvalósításra. A hallgatóktól elvárt a szemináriumon való interaktív részvétel, órán kívüli részfeladatok elvégzése. Az elkészült feladatok értékelése alapján az érdemjegy: gyakorlati jegy. A projektfeladatok tervezése és kivitelezése csak a szemináriumi egyéni és csoportos interaktív munkával, valamint a kreatív, egyéni és stáb-szerű produkciós munkával valósítható meg.   
  
A képzés egységes: minden hallgatónak egyaránt kell írott, rádiós és televíziós feladatokat készítenie, ezek egyeztetéséről a szemináriumvezető tanárok gondoskodnak. Az egyes feladatok megtervezésének és kivitelezésének rendjét a szemináriumvezető tanárok saját hatáskörükben, de intézeti szinten összhangban határozzák meg. A hallgatói kezdeményezések és a tanár által javasolt, ill. kötelező feladatok összhangját a szemináriumi foglalkozások teremtik meg és itt kerül sor a közös értékelésre is.

A szaktanárok az egyes feladatokat részjeggyel osztályozzák (online sajtó részjegy, rádiós részjegy, televíziós részjegy), ezekből alakítja ki a szemináriumot vezető tanár a végleges jegyet. Minden hallgatónak önálló, kreatív munkát kell végeznie és csoportmunkában is részt kell vennie, ill. az egyetemi élettel, rendezvényekkel kapcsolatos, a szakirányhoz kapcsolódó feladatokban is aktivitást kell mutatnia. Kiemelkedő fontosságú a hallgatók kezdeményezőkészsége és a csoportmunka egymás közti megszervezése.

Az egyetemi élet területéről, elsősorban a kari, de PPKE szinten is tájékoztatási és kreatív tartalmi közlési műfajokban minden hallgató készít felvételeket és gondoskodik azok műsorba kerülésének feltételeiről, ennek érdekében tájékozódik rendezvényekről és kapcsolatot épít más tanszékekkel, ill. az egyetem tanáraival és hallgatóival. Fontos a stúdiófelvételek szervezésében és lebonyolításában való aktív közreműködés.

A Projektszeminárium c. kontaktórán rendszeres és aktív részvétel kötelező, maximum három igazolatlan hiányzás lehetséges. A kimeneti teljesítmény értékelésénél előnyt élvez, ha a hallgató képes a platformsemleges tartalomelőállításra, azaz ugyanannak a témának az írott, auditív, ill. audiovizuális feldolgozására, és ezzel a médiakonvergencia által nyújtott szinergia felszabadítására. A félév végi értékelés az alábbi kritériumrendszer szerint történik:

* szakmai munka általános színvonala: 40%
* multiplatform tartalomkészítésre való képesség: 20%
* kontaktórán való részvétel: 10 %
* órai aktivitás: 10%
* hiányzások, elmaradások: 20%

Minden itt elkészült írást, műsort, műsorelemet a hallgatónak archiválnia kell, a szemináriumon bemutatni, valamint hetente átadni a szaktanárnak. A szorgalmi időszak végén a hallgató az összes abban a félévben készített anyagát adathordozó át kell adja a szemináriumot vezető tanárnak.

|  |  |  |  |
| --- | --- | --- | --- |
|  | SAJTÓ | RÁDIÓ | TELEVÍZIÓ |
| periodika | 3 db / félév | 3 db / félév | 3 db / félév |
| típus | cikk | rádióműsor | televízióműsor |
| becsült ráfordítás | 3 x 7 óra | 3 x 11 óra | 3 x 16 óra |
| kontaktóra | 12 x 1,5 óra | | |

*1. táblázat: a projektfeladat 1-2. szeminárium követelményrendszere (összefoglaló)*

# A szerkesztőség és a stúdiók házirendje

Az újságírás specializáció integrálja a hagyományos, online, rádiós és televíziós újságírás elméleti és gyakorlati ismeretanyagát. A hallgatók a képzés során integrált médiaszövegeket készítenek. A hallgatók, mint szerkesztők az előállítandó tartalom tekintetében autonóm és kreatív módon járnak el, őket ebben a munkájukban kizárólag a szaktanárok irányíthatják. Cél, hogy a hallgatók között kooperatív munkakapcsolat alakuljon ki, ez része a szakmai szocializációnak. A szerkesztőségen belüli szakmai együttműködés és kapcsolattartás is a működés része.

A szerkesztőségi helyiségek (stúdiók) használatkor mindenki köteles betartani az alábbi Házirendet:

1. A Házirendet a PPKE Bölcsészet- és Társadalomtudományi Kar Kommunikáció- és Médiatudományi Intézete alkotta meg és fogadta el azzal a céllal, hogy megteremtse az általa fenntartott médiumok működőképességének feltételeit, szem előtt tartva a szakmai munka színvonalát, valamint azt, hogy a hallgatók képességeiknek megfelelő, korszerű oktatásban részesüljenek.
2. A Házirend a médiumok belső életét, működését szabályozza, egy példánya elolvasható a szerkesztőségekben, valamint letölthető az Intézet honlapjáról.
3. A szerkesztőségekben mindenki köteles megőrizni a rendet. A szerkesztőségek helyiségeiben külön engedély nélkül 8.00 és 18.00 óra között tartózkodhatnak a hallgatók. Ettől eltérő időpontban végzett munkáról tájékoztatni kell az intézet oktatásszervezőjét, vagy a szaktanárokat.
4. A szerkesztőségekben kizárólag az oktatáshoz, vagy a műsorkészítéshez kapcsolódó tevékenység végzése céljából tartózkodhatnak hallgatók.
5. A stúdióban, ill. a szerkesztőségi helyiségekben ételt, italt fogyasztani kizárólag az erre a célra kialakított helyiségekben szabad.
6. A számítógépeken a szerkesztéshez, ill. a műsorkészítéshez közvetlenül nem kapcsolódó szoftvereket, alkalmazásokat futtatni, telepíteni, vagy hasonló tevékenységet végezni tilos.
7. Minden hallgató köteles a szaktanárnak haladéktalanul jelenteni, ha bármilyen rendellenességet észlel, vagy olyan magatartást, amelynek a során az egyetem bármely szabályzatát, elvárt viselkedési normáit, vagy jelen házirend rendelkezéseit megsértik.
8. A szerkesztőség nyitása, zárása az ott tevékenykedő hallgatók felelőssége. A kulcsot a portán erre a célra rendszeresített füzetbe történő aláírással kell felvenni, valamint leadni.
9. A berendezések, bútorok és egyéb eszközök használata során mindenkinek a jó gazda gondosságával kell eljárni, azokat rendeltetésszerűen használni, állagukat megóvni. Ha valaki ezzel ellentétes magatartás tapasztal, haladéktalanul köteles az intézet tanárait tájékoztatni.
10. A rádió szerkesztőségéből való távozáskor az élő adáshoz szükséges számítógépen kívül minden számítógépet, monitort, villanyt, elektromos eszközt áramtalanítani, a belső ajtókat, ablakokat zárni kell. A stúdió zárásakor meg kell győződni arról, hogy a keverőpulton a kimenő jel szintje megfelelően van beállítva (0 ± 3 dB, azaz csak zöld led: alulvezérelt jel, zöld+sárga: megfelelő jelszint, piros: túlvezérelt jel.)

# Szerzői jogi vonatkozások

A Pázmány Média számára, akár az egyetem eszközeivel, akár saját eszközzel készülő bármilyen írásos mű, kép-, vagy hanganyag ún. szolgálati műnek minősül, azaz vagyoni természetű szerzői jogai a Pázmány Péter Katolikus Egyetemet illetik. Ennek megfelelően azokat az egyetem, az intézet, ill. annak képviselői tudta nélkül nyilvánosságra hozni, és/vagy engedély nélkül harmadik félnek kiadni tilos.

# A tartalomelőállítás rendje

A Projektszeminárium 1-2. résztvevői heti rendszerességgel kötelesek médiaszövegeket elkészíteni, azaz minden héten leadandó egy írott cikket, vagy rádióműsort, vagy televízió-műsort a 8.1-8.3. pontokban leírtaknak megfelelően.

## 8.1. Nyomtatott és online sajtó

A hallgatóknak a Projektszeminárium 1-2. teljesítéséhez írott formában cikkeket kell készíteniük. A cikkek az alábbi témakörökben készülhetnek:

* kultúra
* közélet
* oktatás
* vallás
* szabadidő
* tudomány

A feldolgozandó témához a hallgatók szabadon választhatják meg a műfaji kereteket:

* hír
* hírmagyarázat
* tudósítás
* feature
* interjú
* riport
* vezércikk
* kommentár
* jegyzet
* glossza
* tárca
* kritika

A szövegek az online média logikájával készülnek: képeket, beágyazott hang-, esetleg videoanyagokat, hiperhivatkozásokat, multimédiás kereszthivatkozásokat kell, hogy tartalmazzanak. A cikkek leadásának ütemezését a szemináriumvezető a félév első alkalmával közli a hallgatókkal. A soron következő írások témájának, rovatának és műfajának megjelölése legkésőbb az előző cikk leadási határidejéig kell, hogy megtörténjen.

A határidők betartása vagy elmulasztása befolyásolja a félév végi értékelést. Érdemes ezért tehát az interjúalannyal pl. egy riport esetében körültekintéssel megválasztani a határidőt. Ugyanez igaz a kritikára: pl. könyvkritika esetén számolni kell a mű végigolvasásával.

Munka menete:

1. Témaválasztás a szerkesztőségi ülésen egyeztetve (szemináriumvezetővel, szerkesztőbizottsággal, címlapszerkesztővel). Ha valaki nem készül saját ötlettel, az online szerkesztő javasol témákat. A téma megtalálása is az újságírói kompetencia része.
2. Cikk megírása határidőre, majd elküldése e-mailen Andok Mónika tanárnő ([andok.monika@btk.ppke.hu](mailto:andok.monika@btk.ppke.hu)) és a címlapszerkesztő részére.
3. A tanárnő visszajelez a szerzőnek, ill. a címlapszerkesztőnek, ha javításra van szükség.
4. A szerző javít, és véglegesíti a cikket.

A nyomtatott sajtó feladataihoz kapcsolódó cikkeknek – rovattól, műfajtól és terjedelemtől függetlenül – eredetei írásoknak kell lenniük. Téma tekintetében természetesen kapcsolódhatnak a mainstream médiában megjelenő anyagokhoz, de szövegszerűségükben semmiféle egyezés nem megengedett. Amennyiben ez mégis megtörténne, a feladat nem teljesítettnek minősül.

Tényalapú, objektív műfajok esetében magának a hírben, tudósításban szereplő eseménynek, adatnak, statisztikának, stb. eredetinek, a hallgató által gyűjtöttnek, más médiumban még nem publikáltnak kell lennie. Másutt már bemutatott események átvélete esetén a feladat nem teljesítettnek minősül.

Véleményalapú műfajok esetében az elemzett kulturális eseménynek, anyagnak, véleményezett közéleti eseménynek frissnek és a Pázmány, illetve a Médiakapu olvasói számára relevánsnak kell lennie. Nem aktuális, releváns eseményről, jelenségről született publicisztikai írás esetében a feladat nem teljesítettnek minősül.

A műfaji értékelés során a szaktanár az alábbi követelmények teljesülését vizsgálja:

HÍR

1. Esemény, adat, statisztika, stb.: a hallgató eredeti gyűjtése, másutt publicitást még nem kapott esemény, adat, stb.

Értékelése:

* Igen, eredeti: a feladat alapvetően teljesített, bár a cikk, a további szempontok szerint még teljesen visszadobható – ha a hírérték kritérium nem teljesül – vagy esetleg átdolgozásra szorul.
* Nem, másutt már publikált. A feladat nem teljesítettnek minősül, új anyaggal kell jelentkezni.

1. Hírérték: pázmányos relevanciája van, az olvasók számára fontos eseményről tudósít. Friss és aktuális.

Értékelése:

* Megfelelő hírértékkel rendelkezik: a feladat elfogadott, a cikk esetleg még átírásra szorulhat.
* Nem rendelkezik megfelelő hírértékkel: a feladat nem teljesítettnek minősül, új anyaggal kell jelentkezni.

1. Szerkezet: leadet tartalmazó, minimum három bekezdésből álló hír (minimum 2000 karakter), melynek szerkezete megfelel a fordított piramis elvének, tartalmaz előzményeket és várható következményeket is.

Értékelése:

* Megfelelő hosszúságú és szerkezetű hír: az anyag alapvetően elfogadva, esetleg stilisztikai, helyesírási javítás szükséges.
* Rövidebb, nem megfelelő hosszúságú illetve szerkezetű hír: a hallgatónak át kell írnia megfelelő hosszúságúra és szerkezetűre.

1. Szöveg: pontos, jól kidolgozott, objektív, tényszerű. Stilisztikailag megfelelő, sem szóismétlést sem normatévesztést nem tartalmaz. A szórend megfelelő, a figyelmet felkeltő és fenntartó. Helyesírás tekintetében is ellenőrzött.

Értékelése:

* Stilisztikailag és helyesírás tekintetében is megfelelő, tényszerű.
* Stilisztikailag és / vagy helyesírás tekintetében javításra szorul.
* Bár stilisztikailag és helyesírás tekintetében megfelelő, nem tényszerű: átírásra szorul, az objektivitás betartása érdekében.

1. Illusztráció: fotó, grafika, diagram, stb. szükséges a hírhez.

Értékelése:

* Illusztráció van és releváns: elfogadható az anyag.
* Illusztráció van, de nem releváns: nem elfogadható az anyag.
* Illusztráció hiányzik: nem elfogadható az anyag.

TUDÓSÍTÁS

Mindazon követelmények vonatkoznak rá, mint amelyek a hír műfajra a következő kiegészítésekkel:

* A tudósítónak a helyszínen kell lennie, s ennek a szövegben tükröződnie kell.
* A tudósítás terjedelme 4-5 bekezdés, minimum 3000 karakter.
* Illusztrációként kizárólag a helyszínen készített felvétel fogadható el.

INTERJÚ

Kizárólag élőben felvett anyag fogadható el, a telefonon, skypon vagy e-mailen elküldött és megválaszolt kérdések és a rá – aszinkron módon - adott válaszok kvázi-interjúnak minősülnek, nem elfogadhatóak. Egyetlen kivételként a körkérdés fogadható el, ha külföldön élő, tartózkodó személyek is kellenek hozzá.

1. Az interjú alanya: pázmányos relevanciája van, az olvasók számára fontos személy. az interjú témája, aprója friss és aktuális.

Értékelése:

* Megfelelő személlyel készült: a feladat elfogadott, a cikk esetleg még átírásra szorulhat.
* Nem megfelelő személlyel készült: a feladat nem teljesítettnek minősül, új anyaggal kell jelentkezni.

1. Szerkezet: leadet tartalmazó, minimum 8 kérdésből álló anyag (minimum 5000 karakter).

Értékelése:

* Megfelelő hosszúságú és szerkezetű: az anyag alapvetően elfogadva, esetleg stilisztikai, helyesírási javítás szükséges.
* Rövidebb, nem megfelelő hosszúságú illetve szerkezetű: a hallgatónak át kell írnia megfelelő hosszúságúra és szerkezetűre.

1. Szöveg: jól kidolgozott, érdekes anyag. Stilisztikailag megfelelő, sem szóismétlést sem normatévesztést nem tartalmaz. A szórend megfelelő, a figyelmet felkeltő és fenntartó. Helyesírás tekintetében is ellenőrzött.

Értékelése:

* Stilisztikailag és helyesírás tekintetében is megfelelő.
* Stilisztikailag és / vagy helyesírás tekintetében javításra szorul.

1. Illusztráció: fotó szükséges az interjúhoz.

Értékelése:

* Fotó van: elfogadható az anyag.
* Fotó nincs: nem elfogadható az anyag.

RIPORT

1. Esemény, jelenség, stb.: a hallgató eredeti gyűjtése, élménye, másutt publicitást még nem kapott esemény, stb.

Értékelése:

* Igen, eredeti: a feladat alapvetően teljesített, esetleg átdolgozásra szorul.
* Nem, másutt már publikált: a feladat nem teljesítettnek minősül, új anyaggal kell jelentkezni.

1. Publicitás érték: pázmányos relevanciája van, az olvasók számára fontos eseményről, jelenségről készült. Friss és aktuális.

Értékelése:

* Megfelelő publicitás értékkel rendelkezik: a feladat elfogadott, a cikk esetleg még átírásra szorulhat.
* Nem rendelkezik megfelelő publicitás értékkel: a feladat nem teljesítettnek minősül, új anyaggal kell jelentkezni.

1. Szerkezet: leadet tartalmazó, minimum hat bekezdésből álló hír (minimum 6000 karakter), melynek szerkezete megfelel a riport formai követelményeinek, tartalmazza az eseményt, előzményeket és várható következményeket is, leírást, párbeszédet, esetleg jogi hátteret az ügyhöz.

Értékelése:

* Megfelelő hosszúságú és szerkezetű írás: az anyag alapvetően elfogadva, esetleg stilisztikai, helyesírási javítás szükséges.
* Rövidebb, nem megfelelő hosszúságú illetve szerkezetű írás: a hallgatónak át kell írnia megfelelő hosszúságúra és szerkezetűre.

1. Szöveg: pontos, jól kidolgozott, lendületes. Stilisztikailag megfelelő, sem szóismétlést sem normatévesztést nem tartalmaz. A szórend megfelelő, a figyelmet felkeltő és fenntartó. Helyesírás tekintetében is ellenőrzött.

Értékelése:

* Stilisztikailag és helyesírás tekintetében is megfelelő.
* Stilisztikailag és / vagy helyesírás tekintetében javításra szorul.

1. Illusztráció: fotó, grafika, diagram, stb. szükséges a riporthoz.

Értékelése:

* Az illusztráció van és releváns: elfogadható az anyag.
* Az illusztráció van, de nem releváns: nem elfogadható az anyag.
* Az illusztráció hiányzik: nem elfogadható az anyag.

KRITIKA

Az a kulturális alapanyag (könyv, film, televíziós-, rádiós műsor, kiállítás, hangverseny, koncert, CD, stb.) amelyről a kritika íródik frissen megjelent, aktuális és pázmányos szempontból releváns.

1. Publicitás érték: pázmányos relevanciája van, az olvasók számára fontos kulturális anyagról készült. Friss és aktuális.

Értékelése:

* Megfelelő publicitás értékkel rendelkezik: a feladat elfogadott, a cikk esetleg még átírásra szorulhat.
* Nem rendelkezik megfelelő publicitás értékkel: a feladat nem teljesítettnek minősül, új anyaggal kell jelentkezni.

1. Szerkezet: leadet tartalmazó, minimum három bekezdésből álló anyag (minimum 4000 karakter), melynek szerkezete megfelel a kritika formai követelményeinek.

Értékelése:

* Megfelelő hosszúságú és szerkezetű írás: az anyag alapvetően elfogadva, esetleg stilisztikai, helyesírási javítás szükséges.
* Rövidebb, nem megfelelő hosszúságú illetve szerkezetű írás: a hallgatónak át kell írnia megfelelő hosszúságúra és szerkezetűre.

1. Szöveg: alapos, átfogó, jól kidolgozott. Szakmailag megalapozott, lendületes. Szubjektív értékelést tartalmaz. A bírálat és az azt alátámasztó érvrendszer megfelelően átgondolt, körültekintő. A hangvétel egyéni. Az anyag stilisztikailag megfelelő, sem szóismétlést sem normatévesztést nem tartalmaz. A szórend megfelelő, a figyelmet felkeltő és fenntartó. Helyesírás tekintetében is ellenőrzött.

Értékelése:

* Stilisztikailag és helyesírás tekintetében is megfelelő. Szubjektív értékelést tartalmaz: az anyag elfogadható.
* Stilisztikailag és helyesírás tekintetében is megfelelő, de szubjektív értékelést nem tartalmaz: az értékelést bele kell írni.
* Stilisztikailag és / vagy helyesírás tekintetében javításra szorul.

1. Illusztráció: fotó, kép, stb. szükséges a kritikához.

Értékelése:

* Az illusztráció van és releváns: elfogadható az anyag.
* Az illusztráció van, de nem releváns: nem elfogadható az anyag.
* Az illusztráció hiányzik: nem elfogadható az anyag.

JEGYZET

1. Publicitás érték: pázmányos relevanciája van, az olvasók számára fontos közéleti anyagról, jelenségről készült. Friss és aktuális.

Értékelése:

* Megfelelő publicitás értékkel rendelkezik: a feladat elfogadott, a cikk esetleg még átírásra szorulhat.
* Nem rendelkezik megfelelő publicitás értékkel: a feladat nem teljesítettnek minősül, új anyaggal kell jelentkezni.

1. Szerkezet: minimum három bekezdésből álló anyag (minimum 5000 karakter), melynek szerkezete megfelel a tárca formai követelményeinek, felveti a témát, megmutatja a saját, személyes szálat benne és végül továbbgondolásra készteti, bíztatja az olvasót.

Értékelése:

* Megfelelő hosszúságú és szerkezetű írás: az anyag alapvetően elfogadva, esetleg stilisztikai, helyesírási javítás szükséges.
* Rövidebb, nem megfelelő hosszúságú illetve szerkezetű írás: a hallgatónak át kell írnia megfelelő hosszúságúra és szerkezetűre.

1. Szöveg: személyes, jól kidolgozott. Szubjektív elemeket tartalmaz. A hangvétel egyéni. Az anyag stilisztikailag megfelelő, sem szóismétlést sem normatévesztést nem tartalmaz. A szórend megfelelő, a figyelmet felkeltő és fenntartó. Helyesírás tekintetében is ellenőrzött.

Értékelése:

* Stilisztikailag és helyesírás tekintetében is megfelelő: Szubjektív szálat tartalmaz: az anyag elfogadható.
* Stilisztikailag és helyesírás tekintetében is megfelelő. De szubjektív szálat nem tartalmaz: a személyes szálat bele kell írni.
* Stilisztikailag és / vagy helyesírás tekintetében javításra szorul.

1. Illusztráció: fotó, kép, stb. szükséges a jegyzethez.

Értékelése:

* Az illusztráció van és releváns: elfogadható az anyag.
* Az illusztráció van, de nem releváns: nem elfogadható az anyag.
* Az illusztráció hiányzik: nem elfogadható az anyag.

KOMMENTÁR

1. Publicitás érték: pázmányos relevanciája van, az olvasók számára fontos kulturális anyagról készült. Friss és aktuális.

Értékelése:

* Megfelelő publicitás értékkel rendelkezik: a feladat elfogadott, a cikk esetleg még átírásra szorulhat.
* Nem rendelkezik megfelelő publicitás értékkel: a feladat nem teljesítettnek minősül, új anyaggal kell jelentkezni.

1. Szerkezet: minimum négy bekezdésből álló anyag (minimum 5000 karakter), melynek szerkezete megfelel a kommentár formai követelményeinek. Tartalmazza a híralapot, ezzel kapcsolatban összefüggésekre világít rá, összefüggéseket tár fel, ezen összefüggések alapján szubjektíven értékel, bírál, véleményez.

Értékelése:

* Megfelelő hosszúságú és szerkezetű írás: az anyag alapvetően elfogadva, esetleg stilisztikai, helyesírási javítás szükséges.
* Rövidebb, nem megfelelő hosszúságú illetve szerkezetű írás: a hallgatónak át kell írnia megfelelő hosszúságúra és szerkezetűre.

1. Szöveg: alapos, átfogó, jól kidolgozott. Szakmailag megalapozott, lendületes. Szubjektív értékelést tartalmaz. A bírálat és az azt alátámasztó érvrendszer megfelelően átgondolt, körültekintő. A hangvétel egyéni. Az anyag stilisztikailag megfelelő, sem szóismétlést sem normatévesztést nem tartalmaz. A szórend megfelelő, a figyelmet felkeltő és fenntartó. Helyesírás tekintetében is ellenőrzött.

Értékelése:

* Stilisztikailag és helyesírás tekintetében is megfelelő. Szubjektív értékelést tartalmaz: az anyag elfogadható.
* Stilisztikailag és helyesírás tekintetében is megfelelő. De szubjektív értékelést nem tartalmaz: az értékelést bele kell írni.
* Stilisztikailag és / vagy helyesírás tekintetében javításra szorul.

1. Illusztráció: fotó, kép, stb. szükséges a kommentárhoz.

Értékelése:

* Az illusztráció van és releváns: elfogadható az anyag.
* Az illusztráció van, de nem releváns: nem elfogadható az anyag.
* Az illusztráció hiányzik: nem elfogadható az anyag.

## 8.2. Rádió

A Projektszeminárium 1-2 hallgatóinak a kurzus teljesítéséhez rádióműsorokat kell készíteniük. A kurzus követelményeinek a rádióban kétféle feladattípus ellátásával lehet eleget tenni. Más szóval ezek a kurzusok kimeneti teljesítményei:

1. szerkesztő-műsorvezető
2. zenei szerkesztő

A *szerkesztő-műsorvezető* saját műsorát a tanárok irányítása és segédlete mellett készíti. Ő a műsor gazdája, szerkesztője, köteles végigkísérni a műsort egészen a sugárzás pillanatáig. A műsorának sugárzási időpontját szabadon választhatja meg 8.00 és 18.00 között. A szerkesztő-műsorvezetők dolgozhatnak egyénileg, vagy párban. A párban készített műsorok esetén, ha az egyik szerkesztő akadályoztatva van, a másiknak egyedül is kötelessége a műsor elkészítése. A készítendő műsorok minimálisan elvárt hosszát a 2. sz. táblázat tartalmazza. A szerkesztő-műsorvezető egészen az adásba kerüléséig felelősséget visel saját műsornak sugárzásáért. Minden elkészült műsort, műsorelemet a hallgatónak archiválnia kell, és a szemináriumon hetente átadni a szaktanárnak. Ha a hallgató valamilyen okból hiányzik a szemináriumról, elektronikusan kell megküldenie műsorát.

|  |  |  |  |  |  |  |  |
| --- | --- | --- | --- | --- | --- | --- | --- |
| készítő száma | műsortípus | | | | | | |
| szöveges magazinműsor[[1]](#footnote-1) | | riport/portré/interjú[[2]](#footnote-2) | | tematikus zenés magazinműsor | | hírek |
| élő | konzerv | élő | konzerv | élő | konzerv | élő |
| 1 fő | 30’ | 15’ | 30’ | 15’ | 45’ | 30’ | 5 x 4’ |
| 2 fő | 45’ | 30’ | 45’ | 30’ | 60’ | 45’ | - |

*2. táblázat: heti rádióműsorok hossza (perc)*

A Pázmány Rádió műsorstruktúrájában elsőbbséget élvez az egyetem életének és történéseinek, szűkebb környezetének, kulturális és tudományos eseményeinek bemutatása, a hallgatók felé történő közvetítése, az egyetemi polgárság tájékoztatása. A Pázmány Rádió egyetemi adóként egy markáns cél megvalósítását tűzte ki célul: az egyetemi közösség fórumaként kíván működni, azaz művelődési, kulturális, művészeti, humán- és természettudományi oktatási programokat sugározni. A rádió adásideje 24 óra, azaz folyamatosan, megszakítás nélkül sugározza adását az interneten. Az Oktatási Minisztérium, ill. az Egyetem által kijelölt oktatási szünetek napján - mely napokon az egyetem zárva tart - a műsorkészítés szünetel.

A *zenei szerkesztő* gondoskodik róla, hogy az adáslebonyolító szoftverben folyamatosan frissüljön a zenei adatbázis. A zenei szerkesztővel szemben támasztott elvárás 50 új dal adatbázisban való rögzítése háromhetente. A zenék kiválasztásánál kritérium a műfaj, a korszakok és stílusok szerinti sokszínűség. A zenei adatbázisba csak kifogástalan hangminőségű felvétel vehető fel, ügyelve annak jelszintjére. Nem válogatható be olyan zeneszám, amely nem felel meg a rádió Küldetésnyilatkozatában foglaltaknak, ill. ellentétes az egyetem szellemiségével. Mivel a rádió adatszolgáltatásra kötelezett, a zeneszámok adatbázisba történő rögzítése során kiemelten figyelni kell az adatok pontos bevitelére, úgy, mint a dal:

* címe és előadója,
* évszáma,
* stílusa,
* tempója,
* hangulata,
* nyelve,
* kategóriája (csak már meglévő lévő kategória-elnevezés használható).

Nem vehető fel a zenei adatbázisba olyan dal, amely

* nem megfelelő minőségű (pl. túlságosan tömörített, tompa hangzású stb.),
* nem sztereó felvétel,
* videováltozata zavaró szöveggel, filmes betéteket tartalmaz.

A zenei szerkesztő további feladata a szorgalmi időszak minden napjára (hétvége és ünnepnap, oktatási szünet is) adáslista készítése. Zenei szerkesztői feladatra félévente egy hallgató jelentkezhet.

## 8.3. Televízió

A televízió műsorgyártó stúdióként működik, a hallgatók háromheti rendszerességgel tesznek közzé önálló, 5-15 perces mozgóképi anyagokat (azaz minden hallgató összesen 4 anyagot készít félévente). A kész mozgóképi televíziós anyagok a Pázmány Médiakapun tekinthetők meg. A hallgatók kétfős szerkesztői stábokat alakítva készítik az anyagokat.

|  |  |  |  |  |
| --- | --- | --- | --- | --- |
| rovat címe | Hírpercek | Grund | Tanárportré | A mi emberünk |
| rovat rövid leírása | egyetemi események, hírek összefoglalója | eseményriport: szabadidő, sport, kultúra, művészet | egyetemünk oktatóival készülő portré | egyetemünk hallgatóival készülő portré |
| rovat hossza | 10’ | 5-7’ | 15’ | 15’ |

*3. táblázat: a televízió rovatai*

# Eszközkölcsönzés

A hallgatók a tartalomelőállításhoz, külső felvétel készítéséhez eszközöket kölcsönözhetnek. Ezt a “Technikai eszközök átvételi elismervénye” c. formanyomtatvány segítségével tehetik meg, melyet először a feladatot felügyelő szaktanárral aláíratnak, majd kölcsönzési időben átveszik az eszközt. A nyomtatvány kitöltésével és aláírásával a hallgató tudomásul veszi, hogy az eszközöket az intézmény használat céljából adja a hallgató birtokába azzal, hogy azokat a kölcsönzés ideje alatt őrizni és felügyelni köteles, harmadik személynek át nem adhatja. Bármilyen, az eszközben esett kárért vagy hiányért a hallgató teljes körű anyagi felelősséggel tartozik. A kölcsönzés időtartama hangtechnikai eszközökre 1 nap, kamerák és azok tartozékaira 3 nap. A forgatásokhoz szükséges eszközök előfoglalása nem kötelező, de erősen ajánlott. Az akkumulátoros eszközöket feltöltött állapotban kell leadni. A memóriakártyás eszközöket a munka végeztével formázni kell.

# Újságírás szakmai gyakorlat

A szakmai gyakorlat célja a szakmai ismeretek gyakorlása, bővítése. Ez *külső* gyakorlóhelyen eltöltött minimum 160 munkaórát jelent. (Ez a tanegység teljesítéshez szükséges minimumnak tekintendő, némelyik gyakorlóhely több munkát kíván a gyakornokoktól, néha pedig érdemes a gyakorlóhely által felkínált többletmunka lehetőségével élni.) *160 órát meg nem haladó gyakorlat esetén nem szükséges szerződés kötése a gyakorlati hellyel.*

Amennyiben a szakmai gyakorlat ideje meghaladja a fenti időtartamot, úgy a fogadó intézettel együttműködési megállapodást kell kötni a felsőoktatási szakképzésről és a felsőoktatási képzéshez kapcsolódó szakmai gyakorlat egyes kérdéseiről szóló 230/2012. (VIII. 28.) Korm. rendelet 4. 15.§. (1. sz. melléklet) alapján (kivéve a csoportos szakmai gyakorlatokat). Együttműködési megállapodás a befogadó fél kezdeményezésére abban az esetben is köthető, amennyiben a szakmai gyakorlat ideje nem haladja meg a fenti időtartamot. Az együttműködési megállapodások nyilvántartását az OKOSZ vezeti. A kiválasztott szakmai gyakorlati helyekkel – amennyiben szükséges – az együttműködési szerződés megkötése a PPKE BTK Oktatáskoordinációs Osztály közreműködésével a Dékáni Hivatal feladata.

Azok, akik a 2017/2018-as tanév előtt kezdték meg tanulmányaikat a PR szakmai gyakorlat / Újságírás szakmai gyakorlat / Film videó szakmai gyakorlat nevű tárgyat kell felvegyék (értelemszerűen a szakirányuknak megfelelően). A tanulmányaikat a 2017/2018-as tanévben vagy azt követően megkezdett hallgatók a Szakmai gyakorlat 1. és Szakmai gyakorlat 2. elnevezésű tárgyakat kell felvegyék (mindkettőt, szakiránytól függetlenül).

A szakmai gyakorlatot abban a félévben kell felvenni, amikor a hallgató a szakmai gyakorlat elvégzését igazolni tudja. (Ha valaki nyáron végzi szakmai gyakorlatát, akkor az őszi félévben. A tavaszi félévben nem érdemes felvenni olyan szakmai gyakorlatot, amelyet a hallgató a nyáron teljesít, vagy akkor fejez be, hiszen a teljesítést a félév végén igazolni kell. Ha nem igazolja, „nem teljesített" tanegysége keletkezik.)

A szakmai gyakorlat célja a szakmai ismeretek gyakorlása, bővítése. Ennek érdekében a hallgatók keresnek gyakorlóhelyet vagy az illetékes intézet által kijelölt gyakorlati helyek közül kell választaniuk. Levelező tagozat esetében a hallgató választhatja saját munkahelyét is, amennyiben az a kritériumoknak megfelel. A hallgató felelőssége tehát a gyakorlati hely időben történő megválasztása.

A szakmai *gyakorlat megkezdése előtt* a hallgató a szakmai gyakorlatról egyéni *munkatervet* állít össze két példányban, amelyet a szakirányvezetőnek aláírásával jóvá kell hagynia az ún. *engedélyező lapon*. (A szakmai gyakorlatok tervezéséhez a formanyomtatvány letölthető itt az intézet oldalán.)

A gyakorlat elvégzését követően a gyakorlatvezető az *igazoláson* röviden bemutatja a hallgató által végzett tevékenységeket és jellemzi, értékeli a hallgató munkáját, teljesítményét. Ezt követően a szakmai gyakorlat teljesítéséről a hallgató beszámolót készít.

A beszámoló három részből áll:

1. A szakmai gyakorlat megkezdését megelőzően leadott **munkaterv/engedélyező lap**.
2. **Szakmai gyakorlat igazolás**, amely tartalmazza az adott gyakorlóhelyen eltöltött munkaórák számát, a végzett feladat típusát és a gyakorlóhely rövid szakmai értékelését, valamint a szakirányvezető ezen igazolja a szakmai gyakorlat teljesítését.
3. A szakmai gyakorlatot végző hallgató 5000-7000 leütés terjedelmű, géppel írt **beszámolóját** arról, hogy milyen munkát végzett, milyen szakmai kompetenciákat sajátított el, és milyen tanulságokat vont le saját maga számára.

A gyakorlat befejeztével az oktató által már korábban aláírt munkatervet, a gyakorlatvezető és a hallgató által aláírt igazolás eredeti példányát, valamint a beszámolót a hallgató köteles leadni a gyakorlatért felelős tanárnak legkésőbb a szorgalmi időszak végéig. Az igazolás és az előzetes engedély ellenőrzését követően az oktatásszervező továbbítja azokat a Tanulmányi Osztályra, amely rögzíti a Neptun rendszerben a szakmai gyakorlathoz kapcsolódó információkat, és archiválja a hallgató személyi anyagában az igazolást, valamint az előzetes engedélyt.

# Online cikk adatlap

**Szerző:**

**Rovat:**

**Műfaj:**

**Cím:**

**Élesítés legkésőbbi időpontja:**

**Cikk állapota:**

* 1. Elküldve a címlapszerkesztőnek és [andok.monika@btk.ppke.hu](mailto:andok.monika@btk.ppke.hu) címre: IGEN / NEM
  2. Javítási javaslatok (Andok Mónika elküldi a szerzőnek és az címlapszerkesztőnek):

……………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

* 1. Javítva (szerző javítja, a Médiakapu admin felületére feltölti): IGEN / NEM
  2. Ellenőrzés: (címlapszerkesztő ellenőrizte): IGEN / NEM
  3. Élesítés: (címlapszerkesztő élesíti a Médiakapu felületén, rovatban): IGEN / NEM

**Cikk:**

1. Legfeljebb 20% zene arány megengedett. [↑](#footnote-ref-1)
2. Szabadon választható. [↑](#footnote-ref-2)